TURISTIČKA ZAJEDNICA GORSKOG KOTARA

Na temelju članka 22. stavka 1. točke 4. *Zakona o turističkim zajednicama i promicanju hrvatskog turizma* (Narodne novine broj 52/19 ), članka 4. *Pravilnika o posebnim uvjetima koje moraju ispunjavati zaposleni u turističkom uredu Turističke zajednice općine, grada, županije i Glavnom uredu Hrvatske turističke zajednice* (Narodne novine broj: 23/17, 72/17 i 52/19), članaka 41. točke 2. i članka 43. točke 9. *Statuta Turističke zajednice Gorskog kotara* („Službene novine Općine Fužine“ 2020/br.-10/119), Direktor Turističke zajednice Gorskog kotara raspisuje

**N A T J E Č A J**

**za radno mjesto informatora/informatorice Turističkog informativnog centra Delnice**

**I**. Uz opće uvjete propisane Zakonom o radu (NN br. 93/14, 127/17 i 98/19) informator/informatorica Turističkog informativnog centra Delnice mora ispunjavati sljedeće posebne uvjete propisane u članku 4. *Pravilnika o posebnim uvjetima koje moraju ispunjavati zaposleni u Turističkom uredu turističke zajednice općine, grada, županije i Glavnom uredu Hrvatske turističke zajednice* (Narodne novine broj 23/17 i 72/17):

* da ima završenu srednju školu u najmanje četverogodišnjem trajanju;
* da ima najmanje godinu dana radnog iskustva u struci koja odgovara poslovima radnog mjesta na kojem je radnik zaposlen
* da poznaje jedan svjetski jezik
* da ima položen stručni ispit za rad u turističkom uredu, a ako nema treba u roku od jedne godine od dana stupanja na rad položiti stručni ispit;
* da poznaje rad na osobnom računalu.

**II.** Rok za podnošenje prijava je 8 dana od dana objave Natječaja.

Prijave s potrebnom dokumentacijom dostavljaju se poštom preporučeno na adresu:

**Turistička zajednica Gorskog kotara,**

**Lujzinska cesta 47/1, 51300 Delnice**

**Uz naznaku „NATJEČAJ ZA INFORMATORA/INFORMATORICU TURISTIČKOG INFORMATIVNOG CENTRA – NE OTVARATI“**

Prijava na natječaj mora sadržavati:

-ime i prezime kandidata/kinje,  
-adresu,  
-broj telefona/mobitela i adresu elektroničke pošte,  
-naznaku kako je riječ o prijavi na predmetni natječaj,  
-specifikaciju priloga/priloženih dokaza uz prijavu,  
-potpis kandidata/kandidatkinje

**III.** Uz pisanu prijavu potrebno je priložiti:

1. dokaz o stručnoj spremi - preslika diplome ili potvrde o stečenoj stručnoj spremi

2. dokaz o radnom iskustvu - preslika radne knjižice i/ili Elektronički zapis Hrvatskog zavoda za mirovinsko osiguranje ERPS, potvrda poslodavca ili drugi odgovarajući dokaz (ugovor o radu, rješenje o prijemu, rješenje o rasporedu i sl.) iz kojeg je razvidno obavljanje dosadašnjih poslova – vrsta poslova i potrebna stručna sprema te vremensko razdoblje obavljanja tih poslova

3. dokaz o aktivnom poznavanju jednog svjetskog jezika – preslika svjedodžbi/indeksa/potvrde o završenom tečaju i sl.

4. dokaz o poznavanju rada na računalu (vlastoručno potpisanu izjavu o poznavanju rada na računalu te preslika indeksa/svjedodžbe/odgovarajuće potvrde)

5. dokaz o položenom stručnom ispitu za rad u turističkom uredu (ako ga ima)

6. uvjerenje o nekažnjavanju (ne starije od 3 mjeseca)

7. životopis

8. presliku osobne iskaznice ili domovnice

**IV.** Nepravodobne i nepotpune prijave neće se razmatrati. Isprave se prilažu u neovjerenoj preslici, a prije izbora kandidata/kandidatkinje predočit će se izvornik ili ovjerena preslika. Za osobu/osobe koje zadovoljavaju formalne uvjete iz javnog natječaja i steknu status kandidata/kandidatkinje prijavljenog/prijavljene na javni natječaj bit će proveden prethodni intervju.

Kandidat/kandidatkinja će biti obaviješten/obaviještena o vremenu i mjestu održavanja intervjua telefonskim putem ili putem elektronske pošte, najkasnije pet (5) dana prije održavanja intervjua.

Za kandidata/kandidatkinju koji ne pristupi razgovoru smatrat će se da je povukao prijavu na Natječaj.

**V.** Natjecati se mogu i kandidati koji nemaju položen stručni ispit za rad u Turističkom uredu, uz uvjet da ga polože u roku od jedne godine od dana stupanja na rad.

**VI.** O rezultatima natječaja kandidati će biti obaviješteni elektroničkom poštom najkasnije u roku od 30 dana od dana donošenja odluke o odabiru kandidata/kandidatkinje.

**VII.** Tekst Natječaja bit će objavljen na mrežnoj stranici i oglasnoj ploči Hrvatskog zavoda za zapošljavanje te na mrežnoj stranici Grada Delnica.

**VIII.** Kandidati prijavom na natječaj pristaju da se njihovi osobni podaci obrađuju u potrebnom obimu i u svrhu provedbe Natječaja, od strane ovlaštenih osoba za provedbu natječaja sukladno Uredbi (EU) 2016/679 Europskog parlamenta i vijeća o zaštiti pojedinca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46 EZ od 27. travnja 2016.godine (Službeni list Europske unije, L119/1).

Delnice, 10.ožujka 2021.